datagrafikk
Store norske leksikon,Teknologi og industri,IT,Datateknologi,Datagrafikk
Datagrafikk er et noe tvetydig begrep som innebefatter grafikk som er fremstilt ved hjelp av en datamaskin. I den videste definisjonen er datagrafikk alt man ser på en dataskjerm. I en litt snevrere og vanligere definisjon, er datagrafikk todimensjonal og tredimensjonal vektorgrafikk, punktgrafikk og video produsert gjennom tyngre beregninger i datamaskinens GPU.
De ulike definisjonene av begrepet henger sammen med tidsperioden de ble tatt i bruk. Tidligere ønsket man vise til forskjellen mellom utdata på en dataskjerm i forhold til papir, hullkort og lignende. Alternativt ville man vise til introduksjonen av grafiske elementer på en dataskjerm som ikke var tekst. Den senere tid ønsker man derimot å skille mellom enklere skjermbilder og avansert grafisk innhold.Begrepet datagrafikk blir i dag først og fremst knyttet til mer avanserte verktøy og tung prosessering under utviklingen. For eksempel vil de fleste nyere filmer kreve datagrafikk for å få frem spesialeffekter. Det samme gjelder produksjon av digitalt animerte filmer. Når filmen først er produsert omtales den imidlertid som en film/video. Tilsvarende vil 3D-grafikk bli til et vanlig bilde når det er ferdig rendret.Moderne dataspill er også bygd opp gjennom avansert datagrafikk. I slike spill må grafikken hele tiden genereres ut i fra situasjonen i spillet. Datagrafikk benyttes også innen datamaskinassistert konstruksjon (DAK) for blant annet å gjengi konstruksjonene i tre dimensjoner, og for å visualisere kompliserte fenomener i meteorologi, medisin, geologi og andre vitenskaper. Les mer i Store norske leksikon grafikk grafisk databehandling